የኢትዮ -ጣሊያን  የኢንቨስትመንት ፤ ንግድና ቱሪዝም ፕሮሞሽን ፎረም በጣሊያን ተካሄደ
አዲሰ አበባ፣ ሐምሌ 18/ 2005 (ዋኢማ) -የኢትዮ -ጣሊያን የኢንቨስትመንት ፤ ንግድና ቱሪዝም ፕሮሞሽን ፎረም በጣሊያን በሚላን ከተማ ተካሄደ።በጣሊያን የኢትዮጵያ ኤምባሲ ለዋልታ በላከው መግለጫ ላይ እንዳመለከተው በፎረሙ ላይ የኢንዱስትሪ ሚኒስትር ዴኤታ አቶ ሲሳይ ገመቹ እና የኢንቨስትመንት ኤጀንሲ ዋና ዳይሬክተር አቶ ፍፁም አረጋን ጨምሮ ከፍተኛ የመንግስት ባለስልጣናት ተካፍለዋል።በሀገራችን ስላሉ የኢንቨስትመንት ፤ የንግድና የቱሪዝም ዕድሎች በባለስልጣናቱ ለፎረሙ ተሳታፊዎች ገለጻዎች ተደርጎላቸዋል።በተጨማሪም የኢትዮጵያና ጣሊያን ግንኙነት በፖለቲካ ፤ በኢንቨስትመንት ፤ በንግድና በቱሪዝም እንዲሁም በባህል መስኮች እየተጠናከረ እንደሚገኝ ባለስልጣናቱ ተናግረዋል።በፎረሙ ማብቂያ ላይም ከተለያዩ ዘርፎች የተውጣጡ የጣሊያን ኩባንያዎች የሚገኙበት የንግድ የልዑካን ቡድን በመጪው አዲስ ዓመት መጀመሪያ ላይ ኢትዮጵያን የመጎብኘት ፍላጎት እንዳላቸው ገልጸዋል።የኢትዮ- ጣሊያን የቢዝነስ ፎረሞች ቀደም ሲልም በሞደና ፤ በብሬሽያ ፤ በፓዶቫና በቬኔቶ መካሄዱን ዋልታ ኢንፎርሜሽን ማዕከል ዘገባ አስታወሷል።